LIETUVOS RESPUBLIKOS AUKŠČIAUSIOJI TARYBA

N U T A R I M A S

DĖL LIETUVOS RESPUBLIKOS GYVENTOJŲ APSIRŪPINIMO GYVENAMOSIOMIS PATALPOMIS ĮSTATYMO ĮSIGALIOJIMO

Lietuvos Respublikos Aukščiausioji Taryba nutaria:

1. Nustatyti, kad Lietuvos Respublikos gyventojų apsirūpinimo gyvenamosiomis patalpomis įstatymas įsigalioja nuo 1992 m. birželio 1 dienos.

2. Pavesti Lietuvos Respublikos Vyriausybei iki 1992 m. birželio 1 d. parengti:

1) Gyventojų apsirūpinimo gyvenamosiomis patalpomis įstatymo įgyvendinimo tvarką;

2) gyvenamojo namo, buto statybos vieno kvadratinio metro vidutinės kainos normatyvo indeksavimo, atsižvelgiant į infliaciją, tvarką;

3) kredito suteikimo lengvatinėmis sąlygomis piliečiams, turintiems teisę į valstybės paramą gyvenamajam namui, butui pasistatyti arba nusipirkti, tvarką;

4) savivaldybių ir valstybinių įmonių gyvenamųjų patalpų pardavimo pagal šį įstatymą taisykles;

5) gyvenamųjų namų ir kitų pastatų, kuriuose įrengtos gyvenamosios patalpos, apskaitos ir valstybinės techninės kontrolės taisykles;

6) gyvenamųjų namų, butų pertvarkymo į kitos paskirties patalpas tvarką;

7) gyvenamųjų patalpų naudojimo komercinei ir ūkinei veiklai taisykles;

8) gyvenamųjų patalpų charakteristikų bei sąlyginio laiko pataisos koeficientus;

9) savivaldybių gyvenamųjų patalpų nuomos mokesčių tarifų nustatymo tvarką;

10) bendrabučių, nakvynės namų ir prieglaudų nuostatus;

11) tarnybinių gyvenamųjų patalpų suteikimo ir naudojimo taisykles;

12) savivaldybių manevrinio butų fondo sudarymo ir naudojimo tvarką.

3. Pavesti Lietuvos Respublikos Vyriausybei sudaryti vieningą piliečių, turinčių teisę gauti valstybės paramą apsirūpinti gyvenamosiomis patalpomis, registravimo ir eilių sudarymo dokumentacijos tvarkymo, apskaitos bei valstybės paramai naudojamų lėšų kontrolės sistemą ir suteikti savivaldybėms metodinę paramą.

4. Pavesti Lietuvos Respublikos Vyriausybei parengti gyvenamųjų namų, butų įrengimo technines ir sanitarines taisykles.

5. Nustatyti, kad asmenims, besistatantiems individualius gyvenamuosius namus arba esantiems gyvenamųjų namų statybos kooperatyvo (bendrijos) nariais ir turintiems teisę į valstybės paramą apsirūpinti gyvenamosiomis patalpomis, šios paramos dydis nustatomas Įstatymo 13 straipsnio antrojoje dalyje nustatyta tvarka, įvertinant jau gauto lengvatinio kredito dydį.

Šiame punkte lengvatiniais laikomi valstybinių įmonių, įstaigų, valstybinių akcinių įmonių, valstybinių ir visuomeninių organizacijų, kolūkių ir tarybinių ūkių kreditai imant mažesnes palūkanas, taip pat subsidijos, apmokant dalį arba visą gyvenamojo namo, buto statybos kainą.

Asmenims, per penkerius metus iki įstatymo įsigaliojimo dienos pasinaudojusiems šiame punkte nurodytais lengvatiniais kreditais ir pasistačiusiems gyvenamuosius namus ar butus, o po to perleidusiems, pakeitusiems turimas gyvenamąsias patalpas ar persikėlusiems iš jų į kitas, kuriose gyvenant gali būti įgyta teisė į valstybės paramą, taikomos Įstatymo 11 straipsnio antrojoje dalyje nustatytos sąlygos.

6. Nustatyti, kad asmenys, norintys gauti valstybės paramą apsirūpinti gyvenamosiomis patalpomis, 1992 metais prašymus šiai paramai gauti ir anketas savivaldybėms turi pateikti nuo 1992 m. liepos 1 d. iki 1992 m. spalio 1 d. Įpareigoti valstybinių įmonių, valstybinių akcinių įmonių, įstaigų ir organizacijų vadovus iki 1992 m. rugsėjo 1 d., savivaldybei paprašius, pateikti butų įskaitos dokumentus. Eilės valstybės paramai gauti 1993 metams savivaldybėse turi būti sudarytos ir patvirtintos iki 1992 m. gruodžio 15 dienos.

7. Nustatyti, kad piliečių, turėjusių teisę gerinti buto sąlygas pagal Butų kodeksą, Gyvenamųjų patalpų suteikimo Lietuvos Respublikoje nuostatus ir turinčių teisę gauti valstybės paramą pagal Gyventojų apsirūpinimo gyvenamosiomis patalpomis įstatymo 11 straipsnį bei iki 1992 m. spalio 1 d. padavusių prašymus, buvimo eilėje laikas skaičiuojamas nuo jų įrašymo į įskaitą buto sąlygoms gerinti dienos.

Piliečių, pagal šį įstatymą įgijusių teisę į valstybės paramą ir padavusių prašymus tokiai paramai gauti iki 1992 m. spalio 1 d., buvimo eilėje laikas skaičiuojamas nuo Įstatymo įsigaliojimo dienos, o tokių piliečių įgijusių teisę po 1992 m. spalio 1 d., – nuo jų užregistravimo valstybės paramai gauti dienos.

8. Nustatyti, kad pagal Įstatymo 19 ir 20 straipsnius piliečiai registruojami ir įrašomi į eiles valstybės paramai gauti aukštesniosios ir žemesniosios pakopos savivaldybėse, kurios turi lėšas, skirtas piliečiams teikti valstybės paramą apsirūpinti gyvenamosiomis patalpomis.

9. Nustatyti, kad iki 1992 m. gruodžio 31 d. pastatyti gyvenamieji namai ir butai suteikiami pagal Lietuvos Respublikos butų kodeksą ir Gyvenamųjų patalpų suteikimo Lietuvos Respublikoje nuostatus.

LIETUVOS RESPUBLIKOS

AUKŠČIAUSIOSIOS TARYBOS

PIRMININKAS	VYTAUTAS LANDSBERGIS

Vilnius, 1992 m. balandžio 9 d.

Nr. I-2472